[{"text_idx": "#000000", "text": "UEA denove serc\u0302as novan redaktoron"}, {"text_idx": "#000001", "text": "La malsukcesoj de UEA trovi kontentigan solvon pri la redaktado de la revuo Esperanto dau\u0306ras. En novembro 2015 forlasis sian postenon la antau\u0306a redaktoro Fabri\u0301cio Valle, kaj post nur iom pli ol jaro la estraro anoncis la eksigon de lia posteulo Attila Kasza\u0301s."}, {"text_idx": "#000002", "text": "La septembra numero aperis komence de novembro."}, {"text_idx": "#000003", "text": "Post la demisio de Istva\u0301n Ertl en 2001, la revuon Esperanto dum dek du jaroj redaktis Stano Marc\u030cek, kvankam regule aperis kritikoj pri la revuo. En 2010 la estraro de UEA decidis nuligi lian kontrakton, sed post kritiko flanke de lau\u0306ta grupo de membroj la decido estis malfarita."}, {"text_idx": "#000004", "text": "Fine de 2013 Stano Marc\u030cek finis sian dej\u0302oradon, kaj sur lian lokon la estraro elektis la brazilanon Fabri\u0301cio Valle. Tamen jam en septembro 2014 la estraro de UEA esprimis malkontenton ankau\u0306 pri lia laboro, kaj decidis ne plilongigi la kontrakton por plena jaro. Anstatau\u0306e oni donis al li duonjaran provperiodon."}, {"text_idx": "#000005", "text": "Poste la estraro decidis plilongigi la kontrakton de Fabri\u0301cio Valle g\u0302is la julia-au\u0306gusta numero de 2016. Sed okazis novaj malsukcesoj en la redaktado, kaj la 18-an de novembro 2015 Mark Fettes anoncis al la komitato de UEA, ke Fabri\u0301cio Valle forlasos sian postenon jam post la finpreparo de la aprila numero 2016, do praktike en marto."}, {"text_idx": "#000006", "text": "Ses personoj el kvin landoj kandidatis en la rapide arang\u0302ita redaktora konkurso, kaj la estraro elektis la hungaron Attila Kasza\u0301s. La eksredaktoro Fabri\u0301cio Valle siaflanke ac\u0302etis Heroldon de Esperanto, kies abonantaron li planas multobligi \u2013 tamen ne klaras, kiel."}, {"text_idx": "#000007", "text": "En intervjuo de Libera Folio en marto 2016 Attila Kasza\u0301s rakontis pri siaj propraj grandaj planoj, sed jam dum la Universala Kongreso en Nitro en julio 2016 aperis la unuaj maltrankviligaj signoj \u2013 la revuo grave ekmalfruis, mankis ne nur la julia\u2013au\u0306gusta numero, kie devis aperi la jara raporto de la asocio, sed ec\u0302 la junia numero."}, {"text_idx": "#000008", "text": "La prezidanto de UEA, Mark Fettes, dum la komitata kunsido en Nitro esprimis sian bedau\u0306ron pro la malfruo, c\u0302ar sub la nova redaktoro aperis nur unu numero, la maja."}, {"text_idx": "#000009", "text": "\u2013 La junia nur j\u0302us estis pretigita por la presejo. G\u0302i devus baldau\u0306 aperi, ankorau\u0306 dum la kongreso. La kialo de la prokrasto estas la komputila viruso kiu atakis la komputilon de Attila Kasza\u0301s."}, {"text_idx": "#000010", "text": "Fettes estis tamen kontenta kaj antau\u0306vidis bonan kunlaboradon:"}, {"text_idx": "#000011", "text": "\u2013 Li havas tre bonan instinkton kaj grandan potencialon kiel redaktoro."}, {"text_idx": "#000012", "text": "Anonima bloganto kun la kas\u0302nomo Malesperanto afis\u0302is statistikon, lau\u0306 kiu c\u0302iuj numeroj redaktitaj de Attila Kasza\u0301s malfruis almenau\u0306 du monatojn. Rekorda estis la malfruo de la junia numero, kiu malfruis pli ol tri monatojn. La oktobra numero fine aperis la 9-an de decembro, kun malfruo de 80 tagoj, sed g\u0302in grandparte redaktis la vicprezidanto de UEA, Stefan MacGill."}, {"text_idx": "#000013", "text": "La 13-an de decembro Mark Fettes petis la komitaton voc\u0302doni pri lia propono, ke Stefan MacGill preparu la unuajn numerojn de 2017 kaj ricevu por tio rekompencon. S\u0302ajne la celo estas, ke la nuna redaktoro tamen preparu la mankantajn novembran kaj decembran numerojn \u2013 tion li s\u0302ajne jam devos fari senpage, c\u0302ar lau\u0306 la kontrakto kun UEA li nun s\u0302uldas al la asocio grandajn punpagojn pro la enorma malfruo."}, {"text_idx": "#000014", "text": "La sekvan tagon, 14-an de decembro, UEA krome anoncis novan konkurson pri la redaktora posteno \u2013 la konstanta malfruo kaj komunikaj malfacilaj\u0302oj kun la nuna redaktoro fine elc\u0302erpis la paciencon de la estraro, kiu decidis, ke la kontrakto ne estos plilongigita."}, {"text_idx": "#000015", "text": "En la diskutlisto de la komitato la eksa g\u0302enerala direktoro de UEA, Osmo Buller, kritikis la decidon arang\u0302i novan konkurson, anstatau\u0306 rapide enpostenigi iun el la kvin aliaj kandidatoj kiuj sin proponis antau\u0306 unu jaro:"}, {"text_idx": "#000016", "text": "\u2013 Multaj membroj jam perdis la fidon al la revuo, kies sorto en 2017 restos nebula. Por regajni ilian fidon la Estraro devis povi prezenti novan konstantan redaktoron jam ekde januaro, kio ja estis ebla."}, {"text_idx": "#000019", "text": "Mark Fettes tamen asertis, ke nepras nova konkurso:"}, {"text_idx": "#000020", "text": "La kovrilo de la oktobra numero, kiu aperis komence de decembro."}, {"text_idx": "#000021", "text": "\u2013 La tiama konkurso estis por klara komencdato kaj difinita periodo, kaj ni pensis ke estos pli konvene fari novan konkurson, en kiu ni volonte konsideros la samajn kandidatojn kiel lastfoje, kaj espereble ankau\u0306 novajn. Nia sperto pri tiaj malfermaj alvokoj estas tre pozitiva, do ni volas dau\u0306rigi en tiu direkto, sed tio ne signifas iun malpozitivan pritakson de la kandidatoj en la lasta konkurso."}, {"text_idx": "#000022", "text": "Do, la januaran, februaran kaj martan numerojn de la revuo Esperanto s\u0302ajne redaktos la vicprezidanto de UEA Stefan MacGill. Ekde la aprila numero la revuon redaktos ankorau\u0306 netrovita persono, dum la novembran kaj decembran numerojn supozeble redaktos la nuna redaktoro. Kiam ili aperos, se ili ja aperos, ne tre klaras."}, {"text_idx": "#000023", "text": "C\u0302ar la revuo efektive estas la plej grava servo, kiun UEA proponas al siaj membroj \u2013 krom rabato c\u0302e alig\u0302o al Universala Kongreso \u2013 momente la motivo alig\u0302i al la asocio ne sentig\u0302as ege forta. Cetere g\u0302is nun, spite insistajn petojn de Libera Folio, la respondeculoj de UEA nenion konsentis rakonti pri la evoluo de la membronombro de la asocio dum 2016."}, {"text_idx": "#000024", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000026", "text": "Asociaj membroj s\u0302ang\u0302is la statuton de UEA"}, {"text_idx": "#000027", "text": "Imagu ke Universala Esperanto-Asocio estas fondata hodiau\u0306. En la fondkunveno subite iu el la c\u0302eestantoj diras:"}, {"text_idx": "#000028", "text": "\u2013 Mi havas ideon. La asocio komunikadu kun sia membraro per _papera revuo_. 40 pag\u0302oj c\u0302iumonate. G\u0302i temos pri niaj plej aktualaj sukcesoj en la laboro por Esperanto. Ric\u0302e ilustrita, kun koloraj fotoj, kaj kun amaso da rubrikoj: recenzoj, nekrologoj, faka agado kaj tiel plu."}, {"text_idx": "#000029", "text": "La ceteraj c\u0302eestantoj gapante rigardegas la parolinton kelkajn momentojn. Tiam erupcias infero."}, {"text_idx": "#000030", "text": "\u2013 Kaj kiel ni scios la opiniojn de la legantoj? C\u0302u ili c\u0302izos ilin per runoj en ligno kaj sendos per azenc\u0302aro, karavelo kaj trenboato al Roterdamo, au\u0306 kiel?"}, {"text_idx": "#000031", "text": "Tuj surloke la proponinto dispolvig\u0302as, rimarkante ke li forgesis morti antau\u0306 kelkaj jardekoj. La plua sorto de la asocio povos esti sukceso au\u0306 malsukceso, sed g\u0302i au\u0306 estos sendependa de papero au\u0306 tute ne estos."}, {"text_idx": "#000032", "text": "Mi ne kredas, ke la sinsekvo de problemoj estas nura hazardo. Estas evidente io fundamente malg\u0302usta c\u0302e la kerno de Universala Esperanto-Asocio. La komenco de la rakonto odorac\u0302is je politika intrigo, kaj vers\u0302ajne tiel g\u0302i dau\u0306ris. Stano Marc\u0302ek estis bona redaktoro, sed kiel li mem diris, \"Oni ne povas baki panon sen faruno\". Kiam ajn mi provas atentigi pri tiaj fundamentaj problemoj en la asocio iuj homoj dau\u0306re g\u0302istede diras, \"Tio estas TEDA\". Ili mensogas. Tion homoj diras ne kiam aferoj vere tedas ili, sed kiam ili havas ion por kas\u0302i. Ni komencu jam nun en La Libera Folio diskuton pri la enhavo de la venonta Estraro de UEA, c\u0302ar sperto montras, ke tia libera diskuto en uea-membroj tutsimple ne eblas. Ni bezonas s\u0302ang\u0302ojn."}, {"text_idx": "#000033", "text": "Iano, vi parolas pri politika intrigo. Kian celon havus tia intrigo? Kaj kiel g\u0302i disvolvig\u0302is lau\u0306 vi?"}, {"text_idx": "#000034", "text": "Vi diras, ke iuj havas ion por kas\u0302i. Lau\u0306 miaj g\u0302isnunaj spertoj multaj e-istoj vere tedig\u0302as, se ili devus okupi sin pri internaj problemoj/konfliktoj de sia organizo. Kaj ja vere: Mi ne eklernis E-on por diskutadi poste internajn konfliktojn. Mi do ne povas plendi pri tio, ke nur malmultaj partoprenas tiajn diskutojn kaj ke multaj tedig\u0302as de ili."}, {"text_idx": "#000035", "text": "Mi ne diris, ke multaj tedig\u0302as pri la temo; mi diris, ke iuj \u2013 malgranda nombro da persistaj obstaklantoj \u2013 diras ke ili tedig\u0302as, dum tiuj kiuj vere havas nenian intereson okupig\u0302as pri io alia. Por kio vi envenis la movadon? C\u0302u por kaftrinki kun 'samideanoj' kaj pasigi la tempon parolante pri neniaj\u0302oj, kiel oni faras plejparte en uea-membroj kaj lokaj kluboj, au\u0306 por antau\u0306enigi Esperanton? La plimulto de la homoj de mia generacio eniris por antau\u0306enigi Esperanton. Se Esperanto estas sub atako ili volis defendi g\u0302in. Sed ili ne povis kompreni, ke la plej ruiniga maniero ataki iun movadon estas ataki g\u0302in de interne. Zamenhof komprenis tion, kaj li atentigis pri tio. Por kontrau\u0306i tion ne subtenu tiujn kiuj metas sin super c\u0302iujn aliajn, kaj atakas tiujn kiuj defendas la movadon. Ne defendu tiujn kiuj konstante intervenas en provoj levi la demandon, kiu estu la venonta prezidanto de UEA. Kial do vi atakas min, sed ne la redaktoron de La Libera Folio, ke li au\u0306dacis publikigi la membrostatistikojn de UEA? Kiam mi provis publikigi la membrostatistikojn de EAB mi estis tuj denuncita pro \"la damag\u0302o kiun li eventuale faros\"! Kaj tio ne estis pro akompana teksto kritika pri la asocio, sed nura demando al la membroj, kion ili opinias esti la kau\u0306zo de tiu membrofalado. Via sinteno c\u0302iam subteni la Establaj\u0302on sed denunci ordinarajn membrojn kiuj provas atentigi pri aferoj, havante internajn informojn, estas la ebliga faktoro en tiuj disputoj. G\u0302i estas ankau\u0306 la ebliga faktoro en militoj \u2013 kiel ekzemple en via lando kaj mia lando dufoje en la pasinta jarcento."}, {"text_idx": "#000036", "text": "Almenau\u0306 mi konstante prezentis novajn faktojn kaj rilatigis la aferon kun la evoluig\u0302anta situacio en UEA, dum vi kaj aliaj konstante regurdis la saman aferon, ke vi au\u0306dis tion jam centfoje antau\u0306e, kaj ke vi tedig\u0302as. C\u0302iam same, anstatau\u0306 sekvi la aferon per inteligenta diskutado."}, {"text_idx": "#000037", "text": "Mi ne venis al Esperanto por antau\u0306enigi Esperanton. Por aliaj e-istoj la antau\u0306enigo de Esperanto same ne s\u0302ajnas prioritata celo (aparte de belaj vortigoj), rigardu la aktivadon de la kutimaj kluboj kaj asocioj. Kutime nur malgranda parto de la aktivado apartenas al aktiva publika laboro."}, {"text_idx": "#000038", "text": "Mi hodiau\u0306 uzas la lingvon. Ne pli, ne malpli. Mi elj\u0302etis jarojn en la regula, c\u0302iutaga aktiva servado al E-o. Kaj la rezulto estis, ke iuj gviduloj kvazau\u0306 elj\u0302etis min el la movado. \u2014 C\u0302ar mi g\u0302enis la harmonion. Ne miskomprenu, mi ne intencis g\u0302eni. Mi vidis dang\u0302eron por nia landa asocio kaj tial iomete volis paroli pri faktoj kaj problemoj. Sed tio ja vere g\u0302enis, g\u0302enis la sanktan harmonion. Hodiau\u0306 la landa asocio estas jam nur plu ombro de la iama fortaj\u0302o. Sed tamen E-o ne mortis. E-o same ne mortos, ec\u0302 se UEA estos reduktita al nura ombro."}, {"text_idx": "#000039", "text": "Do same okazis al vi kiel okazis al mi, kaj la Gbeglo Koffi, kaj al Ivo Lapenna, kaj multaj aliaj estis g\u0302is ia grado marg\u0302enigitaj. Sed mi ne g\u0302enis la sanktan harmonion. Mi restis lau\u0306eble kvieta dum mi faras la esploron. Ili disrompis la harmonion per siaj panikaj kric\u0302oj. Kial do plendi pri mi? Kial ne plendi pri la veraj kulpuloj? Se vi opinias, ke tiaj aferoj ne mortigos Esperanton vi ne rigardas la faktojn. En Britio la movado nun estas reduktita al manpleno da grupetoj kiuj vere havas nenion por proponi ol la fakto ke ili uzas Esperanton. Esperanto pli-malpli mortis jam en Britio. Same okazos c\u0302e vi se vi kulpigos la viktimojn anstatau\u0306 la kulpulojn. Iuj el niaj kulpuloj devus esti en malliberejo pro frau\u0306do, sed por tion atingi oni devus batali kontrau\u0306 la Esperantistojn anstatau\u0306 kun ili."}, {"text_idx": "#000040", "text": "Pravas Sebasitano kaj Ian. Kiu diras la veron, tiun oni mals\u0302atas en loko hipokrita. C\u0302u la asocioj vere celas harmonion ene de si ? C\u0302u tion volas la gvidantoj ? Tio estas pripensinda afero.\nOni diras, ke oni volas la pacon sed c\u0302iuj agoj, kiujn oni faras montras ne pacon. Preskau c\u0302iuj diras, ke esperanto estas paca lingvo, sed rigardu kiel kondutas gvidantoj de esperanto-asocioj. Kion ili celas, tio estas plejparte propran profiton/gloron kaj lojalecon malsanecan de la asocianoj. Ghuste tial, kiam iu perfektas laboras en la asocio, sed liaj bonaj agoj tute ne eblligas la realigon de la celo ne de la asocio sed de la gvidantoj de la asocio, tiun la gv idantoj anatemas.Tion mi spertas en multaj asocioj.\nNi ne senkurag\u0302ig\u0302u, sed daurigi niajn agojn harmoniozajn."}, {"text_idx": "#000041", "text": "C\u0302u la estraro (kaj UEA g\u0302enerale) ankorau\u0306 ne rimarkis, ke la jam tro longedau\u0306ra \"eksperimento\" pri eksteroficeja redaktoro nek funkciis nek funkcias? Kiom da pliaj katastrofoj ankorau\u0306 necesos?"}, {"text_idx": "#000045", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000046", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000049", "text": "Alig\u0302i al 400 aliaj abonantoj"}]